Miturut tokoh masarakat Kandri kang uga keturunan juru kunci Guwa Kreo, Mbah Kasmani, ritual Sesaji Rewanda wis ana wiwit biyèn. Ancasé warga Kandri nglestarikaké tradhisi iki ya iku minangka wujud sukur marang Gusti Kang Maha Tunggal. Saliyané iku, ritual arak-arakan kanthi ngusung replika watang kayu jati minangka péranganing napak tilas Sunan Kalijaga nalika ing Guwa Kreo kang biyèné minangka kawasan alas jati. Sunan Kalijaga golèki watang kayu jati pilihan kanggo yasa Masjid Agung ing Demak. Ritual sesaji iki uga kanggo makani kethèk. Iki minangka wujud warga kanggo jaga keseimbangan alam lan kéwan ing kawasan Kreo.